Twaqqfet il-Fondazzjoni Anton Buttigieg, li għandha l-għan illi ttejjeb il-kwalità tal-ħajja tal-komunità, il-familji u n-nies tal-ewwel distrett. Waqt l-inawgurazzjoni, l-Avukat John Buttigieg, ħa l-udjenza lura fiż-żmien, u irrakkonta xi episodji mill-ħajja ta’ missieru Anton Buttigieg u l-għajnuna illi dan ta matul ħajtu lin-nies tal-ewwel distrett. Il-Fundatur tal-Fondazzjoni, Dr Aaron Farrugia, spjega x’ispirah sabiex iwelled din il-Fondazzjoni, u spjega l-prinċipji illi dina se tkun qiegħda tħaddan. Illum in-nies tal-ewwel distrett jaffaċjaw sfidi differenti minn dawk ta’ żmien Anton Buttigieg. Illum, id-diffikultajiet ma għadhomx jidhru fit-toroq, iżda imxew għal god-djar. Fost oħrajn, l-istatistika turi illi l-ewwel distrett huwa fuq quddiem nett fejn jidħlu problemi soċjali, b’16 fil-mija tar-residenti illi jgħixu f’riskju tal-faqar. L-attività saret fil-Fortress Builders il-Belt Valletta, fil-presenza, fost l-oħrajn ta’ diversi residenti, Sindki, Vici Sindki u kunsilliera, membri tas-soċjetà civili u l-għaqdiet fl-ewwel distrett, flimkien mal-Bord tal-Amministraturi tal-Fondazzjoni. Il-membri amministraturi huma l-fundatur Dr. Aaron Farrugia, Dr. John Buttigieg, Dr. Norman Shaw, Dr. Carlos Bugeja u s-Sur Joe Fava.